**РЕШЕНИЕ № ПВ – 35 – ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **Изграждане на 5-6 къщи за гости и заведение за обществено хранене,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имот № 108015, в землището на с.Ситово, община Родопи, област Пловдив

**Възложител:** **Д. ВЪРШИЛОВ**

**Характеристика на инвестиционното предложение:**

Намерението на Възложителя е да изгради 5-6 еднофамилни сглобяеми дървени къщи за гости, вписващи се в околната среда и малко заведение за обществено хранене, което да обслужва посетителите им. По същество обекта ще представлява малко ваканционно селище, което ще се разполага в имот с площ от 8,089 дка в землището на с.Ситово, община Родопи. В имота се е намирала бивша мандра, която е била електрифицирана и водоснабдена от локален водоизточник – каптаж.

Не се предвижда промяна на съществуващата пътна инфраструктура. До имота се стига чрез съществуващ път, обслужвал бившата мандра. При изготвянето на ПУП-ПРЗ ще бъде узаконена съществуващата пътна връзка. За целта община Родопи е дала предварителното си съгласие за преминаване на пътя през имоти публична общинска собственост.

Инвестиционното предложение попада в обхвата на т. 12, буква „в“ от Приложение № 2 на *Закона за опазване на околната среда* (ДВ бр.91 /2002 год.) и чл.2, ал.1, т. 1 от Наредбата за ОС. Съгласно разпоредбата на чл. 93, ал.1, т. 1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имотът, в който се ще се реализира инвестиционното предложение не попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0001031 „Родопи-Средни” за опазване на природните местообитания и на дивата флора и фауна, приета от МС с Решение №661/16.10.2007 г. (ДВ бр.85/2007 г.). До момента защитената зона не е обявена със заповед.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

При изграждането на обекта ще се използват традиционни строителни методи и материали. Предвижда се къщите да бъдат от сглобяеми дървени материали. Първоначално ще се изградят монолитно само основите и върху тях ще се монтират сглобяемите дървени къщи. За довършителните работи ще се използват традиционни строителни материали за сухо строителство (гипсокартон).

* + - * Водовземането от съществуващия каптаж ще се осъществи след издаване на съответното разрешително, съгласно Закона за водите, издадено от БДУВИБР – Пловдив. Около каптажа ще бъде учредена санитарно-охранителна зона (СОЗ).
      * По време на експлоатацията ще се формират основно смесени битови отпадъци от жизнената дейност на посетителите и от работата на заведението. Те ще се събират в контейнер и ще се извозват от фирмата по сметосъбиране и сметоизвозване, обслужваща с.Ситово, чрез сключване на договор.
      * Мерките за намаляване на отрицателното въздействие на обекта върху околната среда ще бъдат посочени в проектите и са свързани с изграждане на водоплътни изгребни ями за отпадъчните води и подходящо озеленяване на площадката на обекта.
      * Не се очаква въздействие върху атмосферния въздух, тъй като дейността от обекта не е свързани с емисии на шум и прахови замърсители.
      * Предвид гореописаните обстоятелства и мерки при бъдещата дейност, като цяло не се предполага замърсяване и дискомфорт на околната среда. За осъществяването на инвестиционното предложение не е необходимо изграждане на нова пътна инфраструктура.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

Площадката, в границите на която ще се реализира инвестиционното предложение представлява имот № 108015 в землището на с.Ситово, община Родопи, в местността „Корията (Баш мандра)“ и е с обща площ 8,089 дка. Имотът отстои на около 2 км югоизточно от с.Ситово и на около 800 м южно от пътя за летовище Бяла черква.

* В резултат от реализирането на инвестиционното предложение и последващата експлоатация, не се очаква нарушаване на качествата и регенеративната способност на природните ресурси в района.
* С писмо изх. № КД-04-29/15.02.2017г. БД ИБР Пловдив е дала заключение за допустимост на инвестиционното предложение от гледна точка на постигане целите на околната среда и мерките за постигане на добро състояние на водите. Степента на въздействие от реализацията на инвестиционното предложение върху водите и водните екосистеми е преценена като незначителна.

**III. Способност за асимилация на екосистемата в естествената околна среда**:

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните мотиви:

1. Инвестиционното предложение ще бъде реализирано извън границите на защитени зони от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0001031 „Родопи-Средни”

2. Предвижда се еднофамилните сглобяеми дървени къщи за гости и заведение за обществено хранене тип закусвалня. В близост до имота е разположено съществуващо летовище. Поради това и отдалечеността на имота от защитената зона и характера на дейността, няма вероятност осъществяване на ИП да доведе до безпокойство на видовете, предмет на опазване в защитената зона и до намаляване на благоприятното им природозащитно състояние.

3. Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия - териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждане на бъдещия обект ще е ограничен и локален в рамките на разглежданият имот.
* Реализацията на обекта няма да повлияе върху качествата на почвата и земните недра, тъй като се предвижда ремонт на съществуващите помещения, боядисване, вътрешно освежаване без ново строителство.
* По време на експлоатацията на инвестиционното предложение предвид характера и мащаба му не се очаква отрицателно въздействие върху хората и респективно върху тяхното здраве, също така и върху компонентите на околната среда - атмосферния въздух, водите, почвите, земните недра, флората и фауната.
* С писмо изх. № 585/26.01.2017г. РЗИ-Пловдиве определила, че не се очаква възникване на риск за човешкото здраве при реализация на инвестиционното намерение.

**V. Обществен интерес към предложението за строителство, дейности или технологии:**

В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2 чрез обява във вестник, на информационно табло и общински сайт. Представени са копия от документацията на Община Родопи и Кметство с. Ситово. Общината и кметството писмено са информирали РИОСВ-Пловдив, за липса на постъпили възражения относно инвестиционното предложение.

* Към момента на издаване на настоящото решение в РИОСВ-Пловдив не са изразени устно или депозирани писмено други жалби, възражения и становища срещу реализацията на инвестиционното предложение.

**Приложение:**

Копие от писмо изх. № КД-04-691/15.12.2016г. БД ИБР Пловдив за съобразяване на Възложителя с поставените условия.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва свевременно да уведоми РИОСВ гр. Пловдив.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/или Административен съд– Пловдив в 14-дневен срок от съобщаването му на заинтересованите лица и организации по реда на Административнопроцесуалния кодекс.**

**Доц. Стефан Шилев 22.02.2017г.**

*Директор на РИОСВ - Пловдив*

…

Д

. Димитров, Директор Дирекция „ПД Ж. Боева, мл.експерт/25.01.2017г./

К.Казанджиев, юрисконсулт ………….. Д. Величкова, ст. експерт ………..